Tänasega said mul kõik selle hooaja sõidud sõidetud. Nüüd võib kuuaega kergemalt võtta. Õige puhkus hakkab siiski alles paari nädala pärast. Täna tegin viimase stardi Jõulumäel, kus toimus viimaselume sõit. Distants oli  naistel 17,5km, vabastiilis. Rada oli veel väga korralik ja sõita, oli hea. Saavutasin esimese koha. Nüüd tunnen küll, et mõnda aega ma rohkem võistelda ei taha. Märtsi kuu tuli startide arvu poolest päris karm, 12 või 13 sõitu. Viimane Hantõ Mansiiski sõit, segateade, läks mul üsna kenasti. Ma olen rahul, et suutsin viimase võiduajamise endale meeldejäävaks sõita. Üleüldse, läksid need viimased kolm etappi korda. Suutsin lõpuks teha selliseid sõite, mida ma juba jaanuaris ootasin. Lõpuks sain nendest tulemustest  lohutust ja hooaeg lõppes ilusti, aga siiski. Siiski, kui võtta üldiselt, ei olnud see talv hea, sest kõige olulisemad stardid, olümpial, ei läinud plaanipäraselt. Aga mis sa teed! Ma ei ole veel nii kogenud atleet, et oskaksin oma vormi täpselt õigeks ajaks tellida. Selleks pean veel palju treenima ja harjutama. Iga hooaeg on veel uus kogemus ning nendest tuleb oma teadmistepagas üles ehitada. Aga see on siililegi selge, et järgmine hooaeg tahan olla veelgi tugevam, kiirem, täpsem ja targem.